Jann Sjursen (KRF), 2003-05-27:
Da Kristeligt Folkepartis ordfører på området, fru Bodil Kornbek, ikke kan være til stede, skal jeg på hendes og partiets vegne fremføre følgende: Kristeligt Folkeparti finder det socialdemokratiske beslutningsforslag yderst relevant.
Både norske og danske erfaringer viser, at det ikke kun er i Asien og andre verdensdele, at børn og unge prostituerer sig; det forekommer også i Danmark.
PRO-Centret skønner, at ca. 1.200 unge mellem 13 og 22 år i Danmark har prostitueret sig mere end 10 gange inden for de seneste 12 måneder.
Det er 1.200 gange for meget.
Kommunerne har kendskab til problemet, men har for det første alt for lidt viden på området, og for det andet viser undersøgelser samtidig, at kommunerne har en forudindtaget holdning til prostitution, der kobler prostitution sammen med behovet for at finansiere et stofmisbrug; men det er ikke altid tilfældet.
Disse to faktorer gør, at kommunernes forudsætninger og muligheder for effektivt at forebygge eller afhjælpe prostitution blandt børn og unge i kommunen er meget små.
Derfor har Folketinget et ansvar for at sætte dette oversete aspekt af den danske prostitution på dagsordenen nationalt og lokalt, altså også i de enkelte kommuner og amter.
Det mener Kristeligt Folkeparti at beslutningsforslaget baner vejen for.
Der er ingen tvivl om, at kommunernes socialforvaltninger spiller en vigtig rolle i bekæmpelse af børns og unges prostitution, fordi socialarbejdere ofte er det led i det offentlige sociale system, som har den tætteste kontakt med de potentielle risikogrupper for prostitution.
Derfor er det tankevækkende, når PRO-Centret i en rapport om, hvorvidt socialarbejderne inddrager prostitution i deres arbejde med de unge, må konkludere, at temaet prostitution ikke indgår i det pædagogiske arbejde.
Her mener Kristeligt Folkeparti, at der er en forkert tilgang, fordi prostitution er en udnyttelse, ligegyldigt hvornår, hvordan og hvem der tager initiativet.
Derfor bør prostitution i højere grad befinde sig i socialarbejderens bevidsthed i bl.a. sager om seksuel udnyttelse og overgreb.
Når jeg siger, at socialarbejderen er i kontakt med potentielle risikogrupper, er det med det forbehold, at undersøgelser viser, at prostitution blandt børn og unge ikke udelukkende følge det mønster, man kender fra prostitution blandt voksne.
For det første er der ingen umiddelbar sammenhæng mellem de unges prostitutionserfaringer og deres sociale baggrund.
For det andet er der flere drenge end piger, der har givet seksuelle ydelser mod betaling. Prostitution blandt børn og unge skal være i bevidstheden ikke blot hos socialarbejderen, men hos alle, der via deres arbejdsgang kommer i kontakt med børn og unge,
netop fordi risikogruppen reelt favner meget bredt inden for dette prostitutionsfelt.
Danmark forpligtede sig allerede i 1996 til at udarbejde
en national handlingsplan for bekæmpelse af kommerciel seksuel misbrug af børn og unge.
Det skete i forbindelse med den første verdenskongres om emnet i Stockholm.
Hele tankegangen bag forslaget afspejler en tilgang til bekæmpelse af prostitution, som Kristeligt Folkeparti gerne så indført over hele linjen i den danske prostitutionspolitik.
Vi er uforstående over for tankegangen om, at det skulle være mere legitimt at købe seksuelle ydelser hos en anden person, bare personen er fyldt 18 år.
Vi håber fra Kristeligt Folkepartis side, at vi på det tidspunkt har fået en mere afklaret dansk holdning, der ikke differentierer i prostitutionsbegrebet efter alder, nationalitet eller lokalitet.
Indsatsen skal nå ud i alle hjørner af prostitutionsproblemet, og her er det socialdemokratiske beslutningsforslag et vigtigt skridt på vejen.
En persons vej ud i prostitution skal standses så tidligt og så hurtigt som muligt.
Vi finder tidshorisonten i beslutningsforslaget en smule ambitiøs.
Jeg tror ikke, det er realistisk, at en landsdækkende undersøgelse, der skal have fat i alle interessenter på området og forventes at favne bredt i sin problemstilling, kan være færdig på 3 måneder.
Men ellers kan vi fra Kristeligt Folkepartis side støtte det fremsatte beslutningsforslag.